**Javaslat**

A helyi önkormányzatról szóló törvény (az SZK Hivatalos Közlönye, 129/2007., 83/201 – más törv., 101/2016 – más törv., 47/2018. és 111/2021 – más törv.) 32. szakasza 1. bekezdésének 20. pontja, a közvagyonról szóló törvény (az SZK Hivatalos Közlönye, 72/2011., 88/2013., 105/2014., 104/2016 – más törv., 108/2016., 113/2017., 95/2018., 153/2020. és 94/2024. sz.) 27. szakaszának 10. bekezdése és Zenta község alapszabálya (Zenta Község Hivatalos Lapja, 4/2019. sz.) 45. szakaszának 36. pontja alapján Zenta község Képviselő-testülete a 2025. március 3-án tartott ülésén meghozta az alábbi

**RENDELETET**

**INGATLAN JELZÁLOGGAL VALÓ TERHELÉSÉRŐL**

**1. szakasz**

Jelen rendelettel, a törvénnyel összhangban, valamint a Bethlen Gábor Alapkezelő Zrt. és a Thurzó Lajos Művelődési–Oktatási Központ között kötött BGA/5919/2/2020 számú donációs szerződés alapján 25 évre szóló jelzálog bejegyzését végzik a Bethlen Gábor Alapkezelő Zrt., 1016 Budapest, Gellérthegy utca 30-32., adóazonosító szám: 23300576-2-41, javára 55.000.000,00 HUF-nak megfelelő összegben azon az 1-es számú létesítményen, amely a zentai k.k. 4328/1-es számú parcelláján található, Zentán a Boško Jugović utca 23-as szám alatt, bejegyezve, mint Zenta község köztulajdona 1/1 részben a zentai k.k. 18465-ös számú Ingatlanlapjában.

**2. szakasz**

Kötelezik Zenta község polgármesterét, hogy folytasson le minden szükséges intézkedést annak érdekében, hogy a jelen rendelet 1. szakaszában meghatározott jelzálog bejegyzése megtörténjen az Ingatlan-nyilvántartásai Szolgálat által vezetett nyilvántartásba.

**3. szakasz**

Jelen rendelet Zenta Község Hivatalos Lapjában való közzétételétől számított nyolcadik napon lép hatályba.

**I n d o k o l á s :**

A helyi önkormányzatról szóló törvény (az SZK Hivatalos Közlönye, 129/2007., 83/201 – más törv., 101/2016 – más törv., 47/2018. és 111/2021 – más törv.) 32. szakasza 1. bekezdésének 20. pontja értelmében a képviselő-testület, összhangban a törvénnyel, egyéb törvénnyel vagy alapszabállyal előirányozott teendőket is ellát.

A közvagyonról szóló törvény (az SZK Hivatalos Közlönye, 72/2011., 88/2013., 105/2014., 104/2016 – más törv., 108/2016., 113/2017., 95/2018., 153/2020. és 94/2024. sz.) 26. szakasza 1. bekezdésének 5. pontja alapján az ingatlanokon alapított jelzálogjog létrehozása a közvagyonba tartozó dolgokkal való rendelkezésnek számít e törvény értelmében, míg ugyanezen törvény 27. szakaszának 10. pontja szerint a helyi önkormányzati egység köztulajdonában lévő dolgok megszerzéséről és az azokkal való rendelkezésről a törvényben előírt feltételek szerint az önkormányzati egység törvénnyel és alapszabállyal összhangban meghatározott szerve dönt.

Zenta község alapszabálya (Zenta Község Hivatalos Lapja, 4/2019. sz.) 45. szakaszának 36. pontja szerint a községi képviselő-testület, összhangban a törvénnyel, megindítja az eljárást és dönt az ingatlan községi köztulajdonba történő megszerzéséről, valamint az ingatlan köztulajdonból történő elidegenítéséről, illetve az ingatlanok használati jogának átruházásáról, valamint a község tulajdonában lévő ingatlanokra vonatkozó szolgalmi jog vagy jelzálogjog létesítéséről a közvagyonra vonatkozó törvénnyel összhangban.

A zentai, Posta utca 18-as szám alatti székhelyű Thurzó Lajos Művelődési–Oktatási Központ 2025. január 24-én Zenta Község Közigazgatási Hivatalának Vagyonjogi alosztályához fordult azzal a kérelemmel, hogy a BGA/5919/2/2020 számú donációs szerződés alapján 55.000.000,00 HUF értékű 25 évre szóló jelzálogot jegyezzenek be a 4328/1-es számú parcellán található Boško Jugović utca 23-as szám alatti Kis Zsinagóga épületére a Bethlen Gábor Alapkezelő Zrt., 1016 Budapest, Gellérthegy utca 30-32., adóazonosító szám: 23300576-2-41, javára.

Zenta Község Közigazgatási Hivatalának Vagyonjogi alosztálya a tárgyban forgó szerződésbe való betekintés alapján megállapította, hogy a Bethlen Gábor Alapkezelő Zrt. vissza nem térítendő 110.000.000,00 forint értékű eszközöket biztosított támogatásként a Thurzó Lajos Művelődési–Oktatási Központ beruházásának megvalósítására, és kötelezte az intézményt, hogy a beruházást követően legalább 25 évig tartsa meg a létesítményt, illetve, hogy az ingatlanon történő beruházás megvalósítása befejezésének napjától számított 90 napon belül biztosítsa az adott ingatlan jelzáloggal való terhelését a vissza nem térítendő összeg 50%-ának értékében, azaz 50.000.000,00 forint összegben a Bethlen Gábor Alapkezelő Zrt. javára arra az időtartamra, ameddig tart azon létesítmény megtartásának kötelezettsége, amelybe a Bethlen Gábor Alapkezelő Zrt. által biztosított eszközöket beruházták.

A fentiek alapján Zenta község Községi Tanácsa, mint Zenta község Képviselő-testülete által hozott aktusok meghatalmazott javaslattevője javasolta az ingatlan jelzáloggal való terheléséről szóló rendelet meghozatalát.

Zenta község Képviselő-testülete, miután megvitatta Zenta község Községi Tanácsának ingatlan jelzáloggal való terheléséről szóló rendeletjavaslatát valamint a Költségvetési és pénzügyi bizottság véleményezését, meghozta a rendelkező rész szerinti rendeletet.

**Szerb Köztársaság**

**Vajdaság Autonóm Tartomány Zentai Község Képviselő-testületének elnöke**

**Zenta község**

**Zenta község Képviselő-testülete Petrović Veselin s.k.**

**Szám: 000203585 2025 08858 001 000 000 001**

**Kelt: 2025. március 3-án**

**Z e n t a**